**Dôvodová správa**

**A. Všeobecná časť**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 193/2016 Z. z. o sprístupňovaní rádiových zariadení na trhu v znení nariadenia vlády Slovenskej republiky č. 332/2019 Z. z. (ďalej len „návrh nariadenia vlády Slovenskej republiky“) predkladá predsedníčka Úradu pre normalizáciu, metrológiu a skúšobníctvo Slovenskej republiky na základe návrhu na určenie gestorských ústredných orgánov štátnej správy a niektorých orgánov verejnej moci zodpovedných za prebratie a aplikáciu smerníc, ktorý vláda Slovenskej republiky vzala na vedomie dňa 12. apríla 2023.

Predloženým návrhom nariadenia vlády Slovenskej republiky sa do právneho poriadku Slovenskej republiky preberajú ustanovenia smernice Európskeho parlamentu a Rady (EÚ) 2022/2380 z 23. novembra 2022, ktorou sa mení smernica 2014/53/EÚ o harmonizácii právnych predpisov členských štátov týkajúcich sa sprístupňovania rádiových zariadení na trhu (Ú. v. EÚ L 315, 07.12.2022) (ďalej len „smernica (EÚ) 2022/2380“), a to prostredníctvom úpravy nariadenia vlády Slovenskej republiky č. 193/2016 Z. z. o sprístupňovaní rádiových zariadení na trhu v znení nariadenia vlády Slovenskej republiky (ďalej len „nariadenie vlády č. 193/2016 Z. z.“), ktorým bola do slovenského právneho poriadku transponovaná smernica Európskeho parlamentu a Rady 2014/53/EÚ zo 16. apríla 2014 o harmonizácii právnych predpisov členských štátov týkajúcich sa sprístupňovania rádiových zariadení na trhu, ktorou sa zrušuje smernica 1999/5/ES (Ú. v. EÚ L 153, 22.5.2014) v platnom znení.

Nariadenie vlády Slovenskej republiky č. 193/2016 Z. z. je technickým predpisom v oblasti posudzovania zhody podľa § 2 písm. e) zákona č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov v znení neskorších predpisov (ďalej len „zákon č. 56/2018 Z. z.“). Nariadenie vlády č. 193/2016 Z. z. zastrešuje právnu úpravu základných požiadaviek na vybavenie rádiových zariadení, ktoré sú určenými výrobkami podľa § 4 zákona č. 56/2018 Z. z. v znení zákona č. 259/2021 Z. z. a ďalšie podrobnosti, ako sú postupy posudzovania zhody, práva a povinnosti výrobcu, splnomocneného zástupcu, dovozcu, distribútora rádiových zariadení, autorizáciu a notifikáciu orgánu posudzovania zhody, práva a povinnosti notifikovanej osoby.

Dôvodom úpravy nariadenia vlády Slovenskej republiky č. 193/2016 Z. z. je najmä prevzatie ustanovení týkajúcich sa vybraných rádiových zariadení uvedených v smernici (EÚ) 2022/2380, pre ktoré sa ustanovujú spoločné nabíjacie zariadenia (nabíjačky), ktorými sú napríklad mobilné telefóny, tablety, digitálne fotoaparáty, elektronické čítačky, slúchadlá a pod. Ďalej sa ustanovujú požiadavky na spoločné nabíjacie rozhranie, na spoločný komunikačný protokol nabíjania, možnosti dodania rádiového zariadenia koncovému užívateľovi bez nabíjacieho zariadenia, požiadavky na označovanie nabíjacieho zariadenia a informácie poskytované spotrebiteľom. Používanie spoločných nabíjacích zariadení pre rôzne typy rádiových zariadení bude viesť k celkovému zvýšeniu pohodlia spotrebiteľov a zníženiu množstva elektronického odpadu, ktorý vzniká z elektrických a elektronických zariadení.

Návrh nariadenia vlády Slovenskej republiky nemá vplyvy na rozpočet verejnej správy, vplyvy na informatizáciu spoločnosti, vplyvy na manželstvo, rodičovstvo a rodinu a vplyvy na služby verejnej správy pre občana. Návrh nariadenia vlády Slovenskej republiky má  pozitívny aj negatívny vplyv na podnikateľské prostredie, pozitívny vplyv na životné prostredie a pozitívne sociálne vplyvy.

Návrh nariadenia vlády Slovenskej republiky je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.